UPOKOJENSKI KOTIČEK
Zapisala: Jožica Mavsar Nosa, foto: arhiv DU
V poletnih mesecih, ko je čas dopustov, smo našim članom pripravili kar nekaj zanimivih dogodkov. V počastitev občinskega praznika smo v hodniku pred knjižnico v Levstikovem domu postavili razstavo del našega člana Mirka Pavšiča. Naši člani so letovali na morju v Karlobagu. 

S PIRATI PO LJUBLJANICI
30 se nas je popeljalo s Pirati po Ljubljanici. Ob ogledu Ljubljane ob obeh bregovih Ljubljanice, ob dobri glasbi in hrani je bilo to posebno doživetje in prijetno druženje.

Z NIKOM NA POPOTOVANJE
Z Nikom in rednim prevozom ( vlak in avtobus ) je skupina odpotovala v deželo zelenega zlata v Spodnje savinsko dolino. Obiskali so Ekomuzej hmeljarstva in pivovarstva, ki se nahaja v nekdanji sušilnici hmelja. V štirih nadstropjih so si ogledali in spoznavali orodja, noše, običaje in postopke pridelave hmelja. Seveda niso izpustili tudi obiska prve fontane piv na svetu, imenovane Zeleno zlato, ki stoji v bližini muzeja. Iz šestih pip je mogoče poskusiti 6 vrst piva. Seveda je potrebno nabaviti vrček s čipom, ki omogoči, da si iz vsake pipe natočiš 1 dl piva. 

KOPALNA DNEVA 
Imeli pa smo še dva kopalna dneva v Izoli in v Ankaranu. Tako se ob prijetnih doživetjih letošnje ekstremno vroče poletje preveša v jesen in čakajo nas nova doživetja kamor lepo vabimo vse člane, ki se nam do sedaj še niste pridružili. 
